



Projektas 

LIETUVOS RESPUBLIKOS
SVEIKATOS PRIEŽIŪROS ĮSTAIGŲ ĮSTATYMO
2, 3, 6, 10, 26, 27, 32, 33, 36, 37, 38, 39 STRAIPSNIŲ
PAKEITIMO IR PAPILDYMO 
ĮSTATYMAS

(Žin., 1996, Nr.66-1572; 1998, Nr.109-2995; 2000, Nr.92-2879; 2004, Nr.4-37; 2007, Nr.72-2834)

1 straipsnis. 2 straipsnio 5 dalies pakeitimas
Pakeisti 2 straipsnio 5 dalį ir ją išdėstyti taip:
“5. Universiteto ligoninė – viešoji asmens sveikatos priežiūros įstaiga, kartu su valstybiniu universitetu vykdanti trijų pakopų medicinos studijas ir mokslinius tyrimus, teikianti visų lygių asmens sveikatos priežiūros paslaugas ir tobulinanti medicinos specialistus. Universiteto ligoninės steigėjas ir dalininkas  – valstybinis universitetas.“

2 straipsnis. 3 straipsnio 1 dalies papildymas ir pakeitimas

1. 3 straipsnio 1 dalį papildyti nauju 4 punktu:
„4) universiteto ligoninės;“

2. Buvusį 3 straipsnio 1 dalies 4 punktą laikyti 5 punktu.


3 straipsnis. 6 straipsnio 7 dalies pakeitimas

Pakeisti 6 straipsnio 7 dalį  ir ją išdėstyti taip:
„7.  Akreditavimo  reikalavimus rengia sveikatos priežiūros specialistus ruošiantys valstybiniai universitetai kartu su sveikatos  priežiūros specialistų organizacijomis. Akreditavimo reikalavimų rengimą užsako, juos tvirtina  ir  registruoja Sveikatos apsaugos ministerija ar  jos įgaliota institucija.“

4 straipsnis. 10 straipsnio 2 punkto pripažinimas netekusiu galios ir papildymas 2 dalimi

1. Buvusį 10 straipsnio 2 punktą  pripažinti netekusiu galios.  

2. 10 straipsnį papildyti nauja 2 dalimi:
„ 2. Universiteto ligoninės steigiamos, reorganizuojamos ir likviduojamos gavus Sveikatos apsaugos ministerijos sutikimą.“


5 straipsnis. 26 straipsnio 1 dalies pakeitimas

26 straipsnio 1 dalyje po žodžių „įsteigta  viešoji  įstaiga“ įrašyti žodžius „ar universiteto ligoninė“ ir šią dalį išdėstyti taip:
„1. LNSS viešoji įstaiga yra iš valstybės ar savivaldybės turto ir  lėšų  įsteigta  viešoji  įstaiga ar universiteto ligoninė,  teikianti jos įstatuose nustatytas paslaugas pagal sutartis su užsakovais.“

6 straipsnis. 27 straipsnio pakeitimas

Pakeisti 27 straipsnį ir jį išdėstyti taip:
„27 straipsnis. LNSS viešosios įstaigos steigėjai ir dalininkai (dalininko teises ir pareigas
įgyvendinančios institucijos)
1. LNSS viešosios įstaigos steigėjais ir dalininkais (dalininko teises ir pareigas įgyvendinančiomis institucijomis) gali būti:
1) Sveikatos apsaugos ministerija;
2) savivaldybių tarybos;
3)  valstybiniai universitetai, gavę Vyriausybės leidimą;
4)  valstybinės švietimo ir mokslo įstaigos kartu su Sveikatos apsaugos ministerija, gavusios Vyriausybės leidimą.
2. Vyriausybė gali priimti sprendimą pakeisti steigėjo ir dalininko teises ir pareigas įgyvendinančias valstybės institucijas.“

7 straipsnis. 32 straipsnio pakeitimas

Pakeisti 32 straipsnį ir jį išdėstyti taip:
„32 straipsnis. Universiteto ligoninių administracijos vadovai
Viešą konkursą universiteto ligoninių administracijos vadovų pareigoms eiti organizuoja valstybinis universitetas. Darbo sutartį su konkursą laimėjusiu įstaigos vadovu sudaro ir ją nutraukia valstybinio universiteto rektorius.“

8 straipsnis. 33 straipsnio 3 ir 4 dalių pakeitimas

1. Pakeisti 33 straipsnio 3 dalį ir ją išdėstyti taip:
„3. LNSS viešosios įstaigos, išskyrus universiteto ligonines, stebėtojų taryba sudaroma iš dviejų įstaigos steigėjo (steigėjų) bendru sprendimu paskirtų atstovų; vieno savivaldybės, kurios teritorijoje yra įstaiga, tarybos paskirto tarybos nario; vieno savivaldybės, kurios teritorijoje yra įstaiga, tarybos paskirto visuomenės atstovo ir vieno šios įstaigos sveikatos priežiūros specialistų profesinių sąjungų paskirto atstovo.“

2. Pakeisti 33 straipsnio 4 dalį ir ją išdėstyti taip:
„4. Universiteto ligoninės stebėtojų taryba sudaroma iš dviejų Sveikatos apsaugos ministerijos paskirtų atstovų; valstybės aukštųjų mokyklų ar valstybinių mokslo įstaigų vadovų paskirtų dviejų atstovų; vieno savivaldybės, kurios teritorijoje yra valstybės aukštoji mokykla, tarybos paskirto tarybos nario; vieno savivaldybės, kurios teritorijoje yra valstybinė aukštoji mokykla, tarybos paskirto visuomenės atstovo ir vieno šios įstaigos sveikatos priežiūros specialistų profesinių sąjungų paskirto atstovo.“

9 straipsnis. 36 straipsnio 2 ir 3 dalių pakeitimas

1. Pakeisti 36 straipsnio 2 dalį ir ją išdėstyti taip:
„2. LNSS viešosioms įstaigoms valstybei nuosavybės teise priklausantis turtas perduodamas panaudos pagrindu įstatymų ir Vyriausybės ar jos įgaliotos institucijos nustatyta tvarka.“

2. Pakeisti 36 straipsnio 3 dalį ir ją išdėstyti taip:
„3. LNSS viešosios ir valstybės visuomenės sveikatos priežiūros viešosios įstaigos ilgalaikį materialųjį turtą perduoti, perleisti, išnuomoti, įkeisti, taip pat laiduoti ar garantuoti juo kitų subjektų prievolių įvykdymą gali tik raštiškai leidus dalininkui (dalininko teises ir pareigas įgyvendinančiai institucijai) Vyriausybės ar jos įgaliotos institucijos arba atitinkamai valstybinio universiteto senato nustatyta tvarka.“


10 straipsnis. 37 straipsnio 1 dalies 2 punkto ir 4, 6 dalių pakeitimas

1.	Pakeisti 37 straipsnio 1 dalies 2 punktą ir jį išdėstyti taip:
„2) steigėjo (dalininko) sprendimas likviduoti viešąją  įstaigą, priimtas įstatymų ir įstaigos įstatų nustatyta tvarka;“.

2.	Pakeisti 37 straipsnio 4 dalį ir ją išdėstyti taip:
„4.  Likviduojant  įstaigą, jos  darbuotojai  atleidžiami Darbo kodekso nustatyta tvarka.“

3.	Pakeisti 37 straipsnio 6 dalį ir ją išdėstyti taip: 
„6.  Likęs  turtas perduodamas  dalininkams įstatuose  nustatyta tvarka, jei kituose įstatymuose nenustatyta kitaip.“

11 straipsnis. 38 straipsnio 2 dalies 4 punkto ir 3 dalies pakeitimas

1.	Pakeisti 38 straipsnio 2 dalies 4 punktą  ir jį išdėstyti taip:
„4)   likusį   viešosios  įstaigos  turtą   perduoda  dalininkams, jei kituose įstatymuose nenustatyta kitaip;“.

2.	Pakeisti 38 straipsnio 3  dalį  ir ją išdėstyti taip:
„3.   Likvidatorius   yra  atsakingas  įstaigai   ir   jos dalininkams už nuostolius, kurie susidarė dėl jo kaltės.“

12 straipsnis. 39 straipsnio 6 dalies 1 punkto pakeitimas

Pakeisti 39 straipsnio 6 dalies 1 punktą ir jį išdėstyti taip:
„1) valstybinių universitetų įsteigtos įstaigos;“.


13 straipsnis. Įstatymo įgyvendinimas

1.	Valstybei priklausančios universiteto ligoninių dalininko teisės Vyriausybės nutarimu perleidžiamos jų steigėjų  valstybinių universitetų nuosavybėn už kainą, lygią dalininko įnašo vertei.
2.	Šio straipsnio 1 dalies nuostatos įgyvendinamos valstybinius universitetus pertvarkius iš valstybės biudžetinių įstaigų į viešąsias įstaigas. Sprendimas dėl valstybei priklausančių universiteto ligoninių dalininko teisių perleidimo priimamas ne vėliau kaip per 6 mėnesius nuo valstybinio universiteto pertvarkymo momento. Šiame sprendime turi būti numatyta valstybės institucija, kuriai pavedama sudaryti valstybei priklausančių universiteto ligoninės dalininko teisių perleidimo sutartį.



Skelbiu šį Lietuvos Respublikos Seimo priimtą įstatymą.

